Ovan ja Mit jalutasid neile vastu, nagu tavalised hotellielanikud. Veidra paarini jõudnud, peatusid nad äkki ja pistsid käed põue. Belo kehitas õlgu, olles nende ettepaneku ära kuulanud. Nad astusid kaks sammu liikuri poole ja samas viskas Belo oma halati  ahvile. "Tuld," kamandasin lühidalt. Hotelliesisel väljakul kajas kaks lasku. Hetkega oli neetud ahv halatist kätte saanud püstolid ja neist tulistanud. Minu hoiatusel õhku lasta polnud sügavamat mõtet - niikuinii poleks me esimese hooga tabanud. Aknaklaasid klirisesid. Nüüd tulistati alt juba kolmest püstolist, ja sedavõrd asjalikult, et polnud lootustki pead tõsta.